ועדת הפנים ואיכות הסביבה, כנסת 17, פרוטוקול מספר 425, 2008-07-30 09:00

אופיר פינס-פז: בוקר טוב, אני מתכבד לפתוח את ישיבת ועדת הפנים והגנת הסביבה, על סדר היום: הצעת חוק שירות הכבאות והחילוץ התשס"ו-2006, של חבר הכנסת דוד אזולאי ואחרים.

אופיר פינס-פז: נרצה לשמוע איפה עומדת ההידברות, מה קורה עם הרפורמה?

אופיר פינס-פז: משרד הפנים בבקשה.

בנימין וינרמן: כידוע, היתה החלטת ממשלה בעניין, הוקמה ועדה לקביעת המבנה הרצוי בראשות נציב כבאות והצלה, חברים בה המנכ"ל, הנציבות והמחלקה המשפטית של המשרד, אגף התקציבים ונש"מ והשלטון המקומי.

בנימין וינרמן: כפי שאמרתי, הוועדה היא בראשות נציב כבאות והצלה.

בנימין וינרמן: כמו כן, ישנה ועדת היגוי בראשות המנכ"ל.

אופיר פינס-פז: מתי הוקמה הוועדה?

בנימין וינרמן: היא הוקמה בתקופה האחרונה, הכול נעשה בחודשיים האחרונים.

בנימין וינרמן: הוועדה הוקמה לשם קביעת תנאי השירות בנציבות הכבאות.

בנימין וינרמן: מינהל הדיור הממשלתי מתחיל לעשות סקר נכסים, גויס יועץ משפטי לקביעת חוק הכבאות החדש ואמורים להיערך באמצעי הסברה לכלל העובדים בשירותי הכבאות.

בנימין וינרמן: ארגון הכבאים, כלומר הוועד, לא משתף פעולה, בגלל אי שיתוף הפעולה, ועדת ההיגוי בראשות המנכ"ל והוועדה בראשות הנציב וכנסי ההסברה נעצרו בשלב זה.

דוד אזולאי: באותו צוות היגוי יש נציגות של הכבאים?

בנימין וינרמן: כן.

בנימין וינרמן: הסיבה שארגון הכבאים לא משתף פעולה, בגלל חילוקי דעות בשיטת המשמרות.

אופיר פינס-פז: מה זאת אומרת?

בנימין וינרמן: הכבאים בדור א' עובדים 24 שעות, וחופשיים 48 שעות.

בנימין וינרמן: האוצר מבקש שיעבדו בשיטה הרגילה, כלומר, שמונה שעות, שמונה ושמונה, ועל זה יצא הקצף.

אופיר פינס-פז: מה אתם מבקשים?

אופיר פינס-פז: אתם משרד הפנים או שנוכל לפזר אתכם ונאחד אתכם עם האוצר?

אופיר פינס-פז: רוצה האוצר, ינהל את המשא ומתן.

אופיר פינס-פז: מה אתם רוצים?

אופיר פינס-פז: למשרד הפנים יש עמדה או שהכול מונחה אוצר?

בנימין וינרמן: אני רוצה להיות זהיר, כרגע יש את דור ב' שכבר עובד בשיטה הזאת של שמונה, שמונה, שמונה, כלומר, זה עובד בפועל.

אופיר פינס-פז: זה מתחיל להזכיר לי את המצילים, כבאות זה גם הצלה, אז אולי נאחד את המצילים עם הכבאים, נשים אותם בוועד הפועל של ההסתדרות ונראה לאן נגיע.

דוד אזולאי: כדאי לציין דבר אחד, שנושא השעות של 24 שעות עבודה ו-48 שעות, זאת לא המצאה של הכבאים, זה במסגרת אחד ההסכמים עם הכבאים, הסכם עבודה, הם ויתרו על חלק מהשכר בשביל התנאים הללו.

אופיר פינס-פז: זה בטח הסכם היסטורי.

דוד אזולאי: לא, זה משהו כמו ארבע-חמש שנים.

בנימין וינרמן: לא, זה הרבה שנים.

אופיר פינס-פז: לא עושים הסכמים כאלה היום, מי עושה הסכם כזה היום?

אופיר פינס-פז: אין דבר כזה.

אופיר פינס-פז: כמה כבאים מדור א' נותרו שלא יצאו לפנסיה?

בנימין וינרמן: רוב הכבאים הם מדור א'.

אופיר פינס-פז: איפה ארגון הכבאים?

גיל בר-טל: ההסתדרות כאן, בשם ארגון הכבאים, חולקת קצת על הסקירה, יש ישיבות אצל מנכ"ל משרד הפנים, בהתאם להצעת החוק הממשלתית, שינוהל משא ומתן, נקבעה פגישה ביום שני הקרוב עם מנכ"ל משרד הפנים והצוות, בהשתתפות ההסתדרות וארגון הכבאים.

גיל בר-טל: הצעת החוק כאן היא באותו נושא אבל היא אחרת.

גיל בר-טל: בהתאם להצעת החוק הממשלתית אנחנו מנהלים את הדיונים שלנו.

אופיר פינס-פז: אני ביקשתי להכין הצעת חוק אחרת.

גיל בר-טל: אנחנו משתפים פעולה.

גיל בר-טל: יש דיון על הצעת החוק הזאת ובמקביל, לפי החלטת הממשלה, מנהלים אתנו משא ומתן על הקמת רשות לכבאות.

אופיר פינס-פז: יש משא ומתן או אין משא ומתן?

גיל בר-טל: בוודאי, יש ישיבה אצל מנכ"ל משרד הפנים.

בנימין וינרמן: אנחנו רוצים לעשות כנסי הסברה - - -

אופיר פינס-פז: מה אתה רוצה להסביר?

אופיר פינס-פז: אין לך עדיין מה להסביר.

ערן ניצן: ישנה ועדת משנה בראשותו של נציב הכבאות והיא עוסקת ספציפית בתנאי השירות, ישנן מספר ועדות מקבילות.

ערן ניצן: בשתי הישיבות האחרונות שנערכו אצל נציב הכבאות בנושא, נציגות העובדים לא הגיעה.

גיל בר-טל: היתה בעיה לוקאלית בעקבות המשמרות והיא נפתרת עם הנציב, התקוטטות מקומית מאוד שלא מעניינה של הוועדה הזאת וזה נפתר.

אופיר פינס-פז: יש תזוזה מאז הישיבה הקודמת מלפני חודש וחצי?

ערן ניצן: בוודאי, ישנה תזוזה משמעותית, תזכיר החוק מתחיל להיכתב, מתקדם משא ומתן עם חברה שתבצע את סקר הנכסים, הדיונים עם העובדים אומנם מתקדמים בעצלתיים אבל מתקדמים.

ערן ניצן: שלושת השלבים הללו של נכסים, של עובדים ושל כתיבת תזכיר החוק בהחלט מתקדמים.

אופיר פינס-פז: יש טענה שאתם לא מופיעים לישיבות, לישיבות המשא ומתן, כנראה בגלל הוויכוח של 48 שעות, 24, דור א'.

אופיר פינס-פז: איך אתה רואה את הדברים?

יואב גדסי: אני רוצה להבהיר, אדוני היושב ראש, אתה יודע את זה שאנחנו הסכמנו ללכת למהלך של רפורמה.

יואב גדסי: אחת הסיבות למהלך הזה, בגלל בעיות שיש ברשויות.

יואב גדסי: כולם יודעים, הבעיות היו ברשויות, לא אתנו.

יואב גדסי: הסכמנו להיכנס לתהליך הזה אבל לא בכל מחיר.

יואב גדסי: היו לנו שיחות טובות עם חבר הכנסת דוד אזולאי, הבהרנו את העמדות, התקיימו פגישות עם מנכ"ל משרד הפנים, עם שר הפנים, היו הבהרות היכן הקווים האדומים.

יואב גדסי: היה מצב, שלמשרד הפנים אפילו לא היה יועץ ארגוני ללוות את התהליך, אנחנו הבאנו יועץ ארגוני על חשבוננו.

אופיר פינס-פז: יש יועץ ארגוני שמלווה את התהליך?

ערן ניצן: כן, יש יועץ אחד שעוסק במבנה הארגוני המוצע, אבל כרגע הדיונים סביב המבנה הארגוני לא נעשים באמצעות יועץ אלא נעשים בישיבה משותפת - - -

אופיר פינס-פז: אתם באמת חושבים שאתם יודעים הכול?

בנימין וינרמן: יש כוונה - - -

יואב גדסי: יש רק כוונות, בני, אתה לא שותף לזה, אתה לא היית חבר בוועדה, יש שתי ועדות, יש ועדה של מבנה ארגוני, שיושבים בה בעלי מקצוע מתוך שירותי הכבאות שקובעים איך ייראה המבנה, איך הפריסה, מה כמות כוח האדם, מה התקן שצריך להיות, על מנת שלא נגיע שוב למצב של שני אנשים בתחנה או אדם אחד בתחנה.

יואב גדסי: לא יכול להיות שנישאר בתחנות עם כבאי אחד או שני כבאים.

יואב גדסי: אז אם הולכים למבנה ארגוני חדש עם פריסה מחודשת, מן הדין שיהיה נציג של האוצר שגם יישב שם, שילווה את התהליך הזה.

יואב גדסי: אם תתקבל החלטה שצריך להוסיף 400 כבאים, אתם תעמדו מאחוריה?

יואב גדסי: תגידו, לא היינו שותפים להחלטות ואז נחזור בעצם לוועדה השנייה שאומרת מהם תנאי העבודה, השכר, גמלאים, פרישה, זה מה שמעניין אתכם, איפה אפשר לחתוך.

יואב גדסי: אבל כאשר צריך להוסיף עוד 400 או 600 או אלף כבאים – בדוח גינוסר מ-1996 כתוב, להוסיף עוד אלף כבאים, והיום אנחנו נמצאים בפתחה של שנת 2009 ועדיין לא הוסיפו כלום.

יואב גדסי: ישנה שיטה חדשה עכשיו, לא מקבלים כוח אדם כעת עד לביצוע הרפורמה.

יואב גדסי: אנחנו מתחת לתקן של תת תקן.

יואב גדסי: ערן ניצן יודע, יש 200 תקנים פתוחים, תחנות עובדות עם כבאי אחד ואתם אומרים, נחכה, נעשה דור ב', אחר כך יהיה דור ג'.

יואב גדסי: כשאני מגיע לישיבה על ליבת הנושא, תנאי עבודה, השכר, גמלאים, אתם חוזרים אתי 30 שנה אחורה ואומרים לי, באיזה שיטה נעבוד, שמונה שמונה?

יואב גדסי: מי דיבר על זה בכלל?

יואב גדסי: יושב נציג השלטון המקומי ואומר, חלק מרוויח כך וחלק מרוויח שכר נמוך יותר, נעשה אמצע.

יואב גדסי: מישהו דיבר על לפגוע בעובדים?

יואב גדסי: ישבנו שיחות לא מעטות ואמרתי לך את הקווים האדומים.

יואב גדסי: שיטת העבודה זה לא רק כסף, זה דרך חיים.

יואב גדסי: אמרתם, אין לכם בעיות אתנו, הבעיה עם הרשויות, אז אני הולך אתכם, בוא נפתור את הבעיות עם הרשויות, נעביר את זה לרשות כדי שתהיה רשות אחת, צריך לתת סמכויות לנציב כדי שהרמה תהיה גבוהה מהיום.

יואב גדסי: אבל מה אתם אומרים לי?

יואב גדסי: אתם מתעסקים אתי לא במבנה, אתם מתעסקים בשקלים.

יואב גדסי: אתם יודעים שזה יעלה כסף.

יואב גדסי: היום יש 1,200-1,300 כבאים, כאשר אתם יודעים שבפועל צריך להיות מעל 2,500 כבאים, זה נקבע עוד בדוח גינוסר מ-1996, מה התקדם מאז?

יואב גדסי: האוכלוסייה גדלה, בניינים צומחים לשמיים, 70 קומות, 50 קומות, 30 קומות, למישהו יש פתרונות?

יואב גדסי: יש ציוד?

יואב גדסי: אין ציוד, אין כבאים ואתם מקפיאים, לא קולטים כבאים עכשיו, אומרים, נחכה, נלחץ אותם, שייחנקו.

יואב גדסי: אנחנו לא נחנקים, בצפת אנשים נחנקו, שלושה ילדים הלכו.

יואב גדסי: מחר זה ייקרה במקום אחר.

יואב גדסי: תסתכל מה קורה בקרית ספר, כבאי אחד.

יואב גדסי: כל קריית ספר, אוכלוסייה של שבע נפשות בדירה, תסתכל מה קורה בדימונה, שני כבאים במשמרת, אנשים שחוקים, גמורים.

יואב גדסי: בוא תראה מה הולך בתחנות, חולי סרטן, "דפוקים" בגב בגלל שחיקה ולחץ, למישהו אכפת?

יואב גדסי: אתם רוצים רפורמה, בבקשה, אמרנו, בוא נלווה את זה, הבאנו על חשבוננו יועץ ארגוני כדי שלא ניתקע, אמר לי הנציב, יש בעיה, דרך משרד הפנים זה לוקח זמן, אמרתי, אני מביא משלי, אני משלם.

יואב גדסי: נמצא כאן נציג החברה של קוצ'יק, הבאנו איש מטעמו, רוצים להוביל את המהלך, אבל אתם לא רוצים, לא זזים.

יואב גדסי: זה לא שוק, אנחנו לא מתכוונים לעשות מזה שוק, רוצים ללכת לתהליך, תהליך בריא, שיפתור את הבעיה של מעבר לרשות אחת ארצית שתהיה טובה לאזרחי מדינת ישראל אבל שלא תהיה גרועה לכבאים, לא לפגוע בכבאים.

יואב גדסי: זאת היתה הבטחה של שר הפנים, של מנכ"ל משרד הפנים, וגם שלך, אדוני יושב ראש ועדת הפנים, לא לפגוע בכבאים, הם לא אשמים.

יואב גדסי: אז אם רוצים ללכת בתהליך הוגן, תשבו, אבל תשבו על מה שסוכם, לא ללכת 30 שנה אחורה.

אהרון עוזיאלי: ברשותך הייתי רוצה להוסיף בנושא תנאי השכר ומעבר, איך עוברים מ-24 איגודים ומחלקות עירוניות לרשות ארצית אחת.

אהרון עוזיאלי: אני לא רוצה להתייחס לנושא של התקינה והמבנה הארגוני, זה לא נושא שאני שותף לו.

יואב גדסי: זאת הבעיה, שאתם לא שותפים.

יואב גדסי: אם הייתם שותפים, זה היה קל יותר.

אהרון עוזיאלי: יש סדר בדברים, יש צוותי משנה ואנחנו החלטנו על איזה שהיא חלוקה בין הדברים.

אהרון עוזיאלי: הנציבות ומשרד הפנים מובילים את הקטע הארגוני.

אהרון עוזיאלי: עם כל הכבוד, לא באנו עם אף הצעה לפגוע בזכויות של עובדים קיימים.

אהרון עוזיאלי: אנחנו יודעים היטב, יש לנו גם דיבורים והסכמות קודמות איך אנחנו רוצים להתקדם בנתיב הזה.

אהרון עוזיאלי: הכוונה שלנו היא לשמור על אותן זכויות של העובדים, ככל שהן קיימות כדין, יש חריגות שכר, זה דברים אחרים.

אהרון עוזיאלי: אנחנו אכן דיברנו על משמרות של שמונה, שמונה, שמונה, זה חלק מהחשיבה שלנו, אבל לעתיד לבוא, לא דיברנו על פתיחת העבר.

אהרון עוזיאלי: אני חושב שמישהו היה כאן עם "פיוזים קצרים" וברגע שהוא שמע שמונה, שמונה, שמונה, לא הסכים לשמוע למי התייחסה האמירה הזאת של שמונה, שמונה, שמונה.

אהרון עוזיאלי: אנחנו לא פוגעים בקיימים, אין לנו חשיבה לפגוע בקיימים, אנחנו רוצים לייצר עתיד חדש שהוא נכון, אנחנו רוצים שבמודל המעבר הזה לא יפסידו ולא ירוויחו.

אהרון עוזיאלי: זאת אומרת, אם ישנם עובדים במתכונת עבודה קיימת, קבועה, ברורה, היא נשמרת להם.

אהרון עוזיאלי: כל היתר, ביום ראשון נשב עם מנכ"ל משרד הפנים, יחד עם ההסתדרות, ודאי שהרשויות המקומיות מיוצגות כי הן המעבידים הנוכחיים, יש כאן מודל של מעבר, יש מי שהעסיק עד עכשיו ויש מי שיעסיק בעתיד, לכן השלטון המקומי נמצא בצוות.

אופיר פינס-פז: מה עם הגמלאים של הכבאים?

אהרון עוזיאלי: זאת אחת השאלות, יש לנו חשיבה מה לעשות עם הגמלאים, יש גמלאים של איגודי ערים, החשיבה שלנו כרגע לפחות היא, לקלוט אותם למנהלת הגמלאות במסגרת שירות המדינה כי לא יהיו יותר איגודי ערים.

אהרון עוזיאלי: לגבי הגמלאים של המחלקות העירוניות, השאיפה שלנו, שהם יישארו במסגרת המחלקות העירוניות, במסגרת העיריות הקיימות.

אהרון עוזיאלי: זה המודל שיושב לנו כרגע בראש.

אהרון עוזיאלי: ביום ראשון נציג גם לצוות הכבאים איזה שהיא הצעה כוללת איך תפיסת המצב שלנו מבחינת יחסי העבודה, הסדרת השכר וכל הדברים האלה.

יואב גדסי: אני רוצה להבהיר נקודה נוספת, אני דיברתי על רפורמה שכוללת את כל שירותי הכבאות.

יואב גדסי: אם יש כוונה או רצון של מישהו לעשות הפרדה בין מה שנקרא מחלקות עירוניות לאיגודי ערים, אנחנו לא בסרט הזה.

יואב גדסי: רפורמה היא רפורמה לכולם, רשות אחת ארצית, לא שני מחנות.

אסי לוי: מזה זמן רב אני שומע כל מיני הצעות.

אסי לוי: תראו, הכבאות עומדת בפני פשיטת רגל, אדוני יושב ראש הוועדה, אתה היית שר הפנים, מאז, בקושי קולטים עובדים, אנשים נכנסים לאירועים בלי כוח אדם.

אסי לוי: אנחנו צריכים לברך את העובדים שמתפקדים.

אסי לוי: אין אנשים, אין כוח אדם, לא מאפשרים לנו לגייס כוח אדם, עוד מעט הכסף של הדלק אוזל לנו, בעולם העלו את מחיר הדלק ואנחנו קורסים.

אופיר פינס-פז: בגלל זה עושים רפורמה.

אסי לוי: שמישהו כבר יעשה את זה, מדברים על זה 30 שנה.

אופיר פינס-פז: למה זה מתמהמה?

אסי לוי: הלוואי שיהיה מישהו שייקח סוף סוף את כל נושא הכיבוי בארץ, אי אפשר ככה, אנחנו קורסים.

אסי לוי: כל יום אני צריך ללכת לרשות אחרת ולבקש כסף, מה קרה?

אסי לוי: שהמדינה תיקח את זה עליה ויבוא לציון גואל, זה יהיה הכי טוב למדינה הזאת.

אסי לוי: יש אנשים טובים, חבל לאבד אותם.

ערן ניצן: דובר כאן על השתהות והתמהמהות, אני חושב שבחודשים האחרונים משרד הפנים ומשרד האוצר משקיעים מאמץ לא פשוט על מנת לקדם את הנושא.

ערן ניצן: זאת הפעם הראשונה שמגיעה החלטת ממשלה מפורטת בה הממשלה מחליטה לקחת על עצמה הקמה של רשות ארצית לכבאות.

ערן ניצן: זה נכון שיש לא מעט סוגיות סבוכות, חלקן בנושא של כוח אדם אבל יש סוגיות נוספות.

ערן ניצן: בסך הכול, יש כאן 24 תאגידים שצריך להפוך לתאגיד אחד, זה לוקח זמן.

ערן ניצן: כולנו מקווים, שלמושב הבא נגיע כבר עם הצעת חוק ממשלתית, זאת השאיפה שלנו.

רחמים תשרה: אני רוצה להתייחס לגמלאים, בהצעת החוק אין התייחסות לגמלאים שיצאו.

אופיר פינס-פז: באיזה הצעת חוק?

רחמים תשרה: בהצעת החוק המונחת על השולחן לא מתייחסים לגמלאים שיצאו לגמלאות, אנחנו שומעים בעל פה שהאוצר דן לחלק את הרשויות, אבל בפועל, יש 700 גמלאים שכבר יצאו ואני מאמין, שברפורמה ייצאו עוד כמה מאות גמלאים ואין התייחסות לגמלאים.

אופיר פינס-פז: למה אתה מאמין שברפורמה ייצאו עוד כמה מאות גמלאים?

אופיר פינס-פז: ברפורמה אנחנו רוצים להגדיל את מספר הכבאים, לא לצמצם אותם.

רחמים תשרה: בהצעת החוק כתוב, שעד גיל 55 כולם יפרשו.

יואב גדסי: הכוונה לאלה שיתקבלו כאשר תקום הרשות, לא לגבי אלה הקיימים.

אופיר פינס-פז: נכון, לא עושים חקיקה רטרואקטיבית.

אופיר פינס-פז: ישנם התייחסויות נוספות?

אריאל סיזל: כן, אני מהלשכה המשפטית של המשרד לביטחון הפנים, רק רציתי לומר, ראשית, אנחנו מברכים על המטרה שעומדת מאחורי ההצעה הזאת, להקים רשות ארצית זה דבר מבורך כשלעצמו.

אריאל סיזל: לגבי סעיפים פרטניים, אנחנו סבורים שיש מקום לעשות את התיאומים הדרושים מול המשטרה בכל הנוגע למשל בנושא סמכויות חקירה, תהיה הבחנה בין סמכויות חקירה לצורכי פיקוח לבין סמכויות חקירה כאשר ישנו חשד לפלילים, ועוד כהנה וכהנה, כל מיני ממשקים שקיימים בין הסמכויות הקבועות כאן לבין הסמכויות של משטרת ישראל.

אריאל סיזל: כמובן יש נושאים נוספים המחייבים התאמות.

אופיר פינס-פז: אני לא רוצה לחזור על דברים שאמרתי בישיבה הקודמת, אבל אי אפשר בלי משפט אחד, קודם כל, המצב בכבאות הוא מצב חמור מאין כמותו, למרבה הצער, הוא גם הולך ומתדרדר בקצב מואץ.

אופיר פינס-פז: יכול להיות, שדווקא על רקע הרפורמה ודווקא על רקע המשא ומתן והמתיחות יש הידרדרות כי יש סוג של סטאטוס קוו, עצם זה היא הליכה אחורנית.

אופיר פינס-פז: אנחנו נמצאים על מדרון חלקלק מאוד, כאן מדובר בשירות שהוא מציל חיים.

אופיר פינס-פז: לכן, אני קורא לכל הצדדים, לנהל את המשא ומתן הזה מתוך אחריות גדולה, לא כל אחד רק לקטע שהוא מופקד עליו, אני מבין שלכל אחד יש תפקיד, זה בסדר גמור, אני לא מציע ולא מבקש מאף אחד להתעלם מתפקידו ולא למעול בתפקידו.

אופיר פינס-פז: אבל אחרי שאמרתי את זה, יש כאן דבר יותר גדול מכם ומהתפקידים שלכם, עם כל הכבוד ויש כבוד.

אופיר פינס-פז: יש כאן עניין, שהתפקיד שלנו הקולקטיבי הוא להציל את המערכת הזאת מקריסה ולהביא אותה לתפקוד יעיל, מודרני, מקצועי, ברמה הכי גבוהה.

אופיר פינס-פז: למרבה הצער, בוזבזו שנים יקרות.

אופיר פינס-פז: לא הייתי צריך להיות גאון בתפקידי כשר הפנים כדי להבין, שזאת מערכת שלא יכולה לשרת את המטרות שלשמה היא נועדה, במבנה שלה ובדרך ההתנהלות שלה.

אופיר פינס-פז: לצערי, בזמנו לא היתה אוזן קשבת של האוצר, האמת היא, שהקשיבו לי אבל לא הלכו אתי בעניין הזה, משיקולים כאלה ואחרים.

אופיר פינס-פז: אני מניח, שגם בשנים קודמות זה לא נעשה, אבל אני שמח שנוצרה שעת הכושר, לצערי על רקע משבר קשה בכבאות, אבל נוצרה שעת כושר ואני ממליץ שלא להחמיץ אותה.

אופיר פינס-פז: אני חושב, שאף אחד לא יסלח לכל המעורבים בעניין אם שעת הכושר תוחמץ, בגלל כל מיני סיבות, ממשלה תיפול, ממשלה תקום, שרים יתחלפו, שינויים בתקציב המדינה, אלף דברים יכולים להכשיל את הרפורמה ואף אחד לא יוכל לרחוץ בניקיון כפיו, לא משרד הפנים, לא משרד האוצר, לא ארגון העובדים, לא ההסתדרות ולא הכנסת.

אופיר פינס-פז: אני לא מקיים הצבעה היום משתי סיבות, אל"ף, לצערי, הלשכה המשפטית לא הכינה את החוק כמו שביקשתי, את הבירור נקיים אחר כך.

אופיר פינס-פז: בי"ת, משום שההסתדרות ביקשה לתת עוד הזדמנות למשא ומתן בטרם חקיקה.

אופיר פינס-פז: אני אומר לחבריי בהסתדרות, את הבקשה שלכם כלפיי מיציתם, נעניתי, אל תפנו אליי עוד הפעם בעניינים האלה.

אופיר פינס-פז: אני אומר לכם אמיתי, אל תפנו אליי עוד הפעם בעניינים האלה.

אופיר פינס-פז: במושב הבא, מה שלא יהיה, שתדעו, אם במושב הבא אין הצעת חוק ממשלתית ואין סיום המשא ומתן, הצעת החוק הזאת מקודמת, חד וחלק.

אופיר פינס-פז: זה יותר גדול מכולנו, אני לא מסכים שהעניין הזה ילך לעזאזל.

אופיר פינס-פז: יש דברים שגם ההיסטוריה תצטרך לשפוט.

אופיר פינס-פז: כמו ששירות הכבאות נראה, זה בלתי נסבל וזה עולה בחיי אדם.

אופיר פינס-פז: אתם יודעים את זה ואמר את זה גם יושב ועד הכבאים.

אופיר פינס-פז: זה עולה בחיי אדם, נקודה, אי אפשר להמשיך עם זה.

אופיר פינס-פז: זה חוסר אחריות מדרגה עליונה.

אופיר פינס-פז: לכן אני קורא לכל הצדדים לעשות מאמץ כן ואמיתי לקדם את הרפורמה, לקיים את המשא ומתן הזה בענייניות, בתום לב, מתוך ראיית כל האינטרסים של כל החלקים בפזל הזה.

אופיר פינס-פז: אני מקווה מאוד, שתצא תחת ידכם תוצאה טובה, תוצאה שתבטיח שירות כבאות למופת.

אופיר פינס-פז: אני משוכנע שיש את הכלים האיכותיים בתוך המערכת, יש עם מי לעבוד, יש אנשים שהם מוכנים לעשות את הדברים.

אופיר פינס-פז: ראיתי את הכבאות באתגרים גדולים, במצבים קשים, בלי כלים, עם הרבה מאוד מוטיבציה, עם הרבה נכונות לשרת, עם הרבה התנדבות, עם נכונות לקחת סיכונים, זה לא משחק ילדים.

אופיר פינס-פז: אבל הסך הכול הוא בעייתי מאוד ואני לא בא להאשים אף אחד, לא באתי לחלק ציונים, כולנו יודעים איך הדברים מתנהלים, איפה, אגב, אין אחידות בכלל, יש מקומות שמתנהלים יוצא מן הכלל, יש מקומות שמתנהלים על הפנים, איך אחידות בשירות הזה.

אופיר פינס-פז: יש הרבה עבודה שצריך לעשות.

אופיר פינס-פז: אני מבקש מכל המעורבים במשא ומתן לשים את המשא ומתן ואת הרפורמה הזאת בסדר עדיפות גבוה מאוד של הגורמים כדי שנוכל להתקדם ובבוא היום נוכל לברך על המוגמר, שנראה שנעשית עבודה ראויה למען מדינת ישראל ולמען הציבור הישראלי.

אופיר פינס-פז: אני משתמש במילים גבוהות, אבל זה בדיוק כך.

דוד אזולאי: אדוני היושב ראש, אני רוצה לבקש דבר נוסף, היות ואנחנו שומעים שיש תחילה של התדיינות בעניין קידום הרפורמה, יש חילוקי דעות, זה דבר טבעי כאשר מנסים לעשות רפורמה שבאה לתת מענה בשירותי הכבאות, זה דבר טבעי שיש ויכוחים.

דוד אזולאי: מה שהייתי מבקש, גם כשאנחנו בפגרה, אם צריך לכנס את הוועדה כדי לקבל דיווחים על הנעשה במשא ומתן, אני מבקש - - -

אופיר פינס-פז: יותר מזה, אני אקים צוות בראשותך שיוכל לעקוב באופן שוטף אחר הדברים, שיתכנס מעת לעת גם מחוץ לשעות הוועדה המקובלות, לקבל דיווחים, לטפל בדברים, לקדם מהלכים, לדווח לוועדה, בליווי מקרוב.

אופיר פינס-פז: אני חושב שזה נכון לעשות כדי להבהיר, שגם לנו בוועדה הפנים הדבר הזה הוא בסדר עדיפות גבוה ואנחנו רוצים לעקוב אחריו ברמה היום יומית.

דוד אזולאי: אני רוצה להצטרף לדבריו של היושב ראש, אני אומר את הדברים הללו גם למשרדי הממשלה, גם לכבאים, אני בטוח שלכל אחד יש כוונות טובות, אבל צריך לזכור, שהנושא הזה מתמשך הרבה שנים ואני חושב שזאת הזדמנות טובה וחבל שתהיה החמצה היסטורית שאחר כך כולנו נצטער עליה כשיהיה אסון ותוקם ועדה שתבדוק למה קרה אסון כזה או אחר, אבל אז זה יהיה כבר מאוחר כי מישהו ישלם בחייו.

דוד אזולאי: לכן, אני מצטרף לבקשתו של היושב ראש, שכל אחד מכל הצדדים, שיעשה כל ביכולתו על מנת להתקדם ולקדם את הרפורמה שאנחנו מדברים עליה כל כך הרבה שנים, הגיע הזמן לעשות את זה.

דוד אזולאי: תודה רבה.

אופיר פינס-פז: חברים, תודה רבה, אנחנו נהיה בקשר, הישיבה נעולה.

אופיר פינס-פז: , דים במתכונת עבודה קיימת, קבועה, ברורה, היא נשמרת להם.

אופיר פינס-פז: דש שהוא נכון, אנחנו רוצים שבמעברר.

אופיר פינס-פז: רצית שתהיה טובה ל